**Psihologa profesionālās darbības jomu apraksts\***

(apstiprināts Psihologu sertifikācijas padomes 08.05.2025. sēdē;

protokola Nr. PSP- 3.1/5)

**Izglītības un skolu psiholoģija**

Izglītības un skolu psihologu darbs ir vērsts uz mācību un audzināšanas procesa, emocionālo, kognitīvo, uzvedības vai saskarsmes grūtību mazināšanu, pozitīvas pašizaugsmes veicināšanu bērniem, jauniešiem un citiem izglītojamajiem, kā arī psiholoģiskās palīdzības sniegšanu pedagogiem un citām izglītības procesā iesaistītajām personām.

Izglītības un skolu psihologi palīdz risināt izglītojamo mācīšanās grūtības, sociālās un emocionāla rakstura problēmas. Lai risinātu minētās problēmas, izglītības un skolu psihologi sadarbojas ar izglītojamo vecākiem / likumiskajiem pārstāvjiem, pedagogiem un citiem speciālistiem, kuri iesaistīti izglītojamā problēmas risināšanā.

**Darbības veidi/virzieni** – psiholoģiskā izpēte (novērtēšana) individuāli un

grupā, atzinumu par psiholoģisko izpēti (novērtēšanu) sagatavošana, sadarbības

pārskatu sagatavošana; ieteikumu izstrāde; konsultēšana individuāli vai grupās saistībā ar izglītojamā problēmas risināšanu, preventīvo un izglītojošo pasākumu vadīšana; sadarbība ar citiem izglītības vides speciālistiem atbalsta komandas darbā, izglītojamā konsultēšana mācību un audzināšanas jautājumos.

Izglītības un skolu psihologi veic izglītojamo individuālo psiholoģisko izpēti

(novērtēšanu). Visbiežāk tā tiek veikta gadījumos, kad izglītojamajam vērojamas

mācību grūtības, uzvedības vai emocionāla rakstura problēmas, kas izglītojamajam

rada grūtības izglītības vidē. Nepieciešamības gadījumā veic psiholoģiskā klimata izpēti (novērtēšanu) izglītojamo klasē vai grupā.

Ja izglītojamais tiek konsultēts valsts vai pašvaldības pedagoģiski medicīniskajā komisijā, izglītojamajam ir nepieciešami atbalsta pasākumi mācību procesā un valsts pārbaudes darbos vai citos nepieciešamības gadījumos izglītības un skolu psihologs sniedz atzinumu par psiholoģiskās izpētes (novērtēšanas) rezultātiem.

Izglītības un skolu psihologs veic psiholoģisko izpēti (novērtēšanu) un sniedz atzinumu par psiholoģiskās izpētes (novērtēšanas) rezultātiem, ja psiholoģisko izpēti ierosinājuši veikt izglītojamā vecāki / likumiskie pārstāvji vai pats

izglītojamais, ja viņš ir pilngadīgs. Gadījumā, ja nepilngadīga izglītojamā psiholoģisko izpēti ierosina veikt pedagogi vai speciālisti, kas iesaistīti izglītojamā

problēmas risināšanā, izglītības un skolu psihologs psiholoģisko izpēti (novērtēšanu) veic un sniedz atzinumu par psiholoģiskās izpētes (novērtēšanas) rezultātiem, saņemot izglītojamā vecāka / likumiskā pārstāvja atļauju, vai atbilstoši normatīvajiem aktiem, ja noteikta cita kārtība psiholoģiskās izpētes veikšanai.

Ja psiholoģiskās izpētes rezultātus lūdz iesniegt tiesībsargājošās institūcijas, izglītības un skolu psihologs sniedz psihologa atzinumu tajos gadījumos, kad atbilstoši savai kompetencei ir veicis psiholoģisko izpēti (novērtēšanu).

Izglītības un skolu psihologs individuāli konsultē izglītojamos, viņu vecākus / likumiskos pārstāvjus, pedagogus, citus speciālistus par problēmām, kas saistītas vai var radīt izglītojamajam grūtības mācību un audzināšanas procesā, sekmīgā mācību vielas apguvē, saskarsmē ar vienaudžiem, pedagogiem, citiem izglītības iestādes darbiniekiem, izglītojamā vecākiem un citos gadījumos, kuros konkrētā izglītības un skolu psihologa kompetence ir atbilstoša, lai sniegtu konsultācijas.

Nepilngadīgus izglītojamos līdz 14 gadu vecumam, izņemot pirmreizējo konsultāciju, ja izglītojamais pats vērsies pie psihologa, izglītības un skolu psihologs konsultē tikai ar izglītojamā vecāka / likumiskā pārstāvja rakstveida atļauju (Psihologu likuma 18.pants).

Gadījumos, kas saistīti ar problēmu risināšanu izglītības vidē, izglītības un skolu psihologs konsultē vienaudžu grupas tikai ar katra izglītojamā vecāka / likumiskā pārstāvja rakstveida atļauju, izņemot psihologa iesaisti krīzes situācijās.

Izglītības un skolu psihologi sniedz ieteikumus individuālo atbalsta pasākumu plānu izveidē sadarbībā ar citiem izglītības iestādē strādājošiem speciālistiem.

Izglītības un skolu psihologi sniedz atbalstu izglītojamajiem, izglītojamo vecākiem / likumiskajiem pārstāvjiem, pedagogiem mācību un audzināšanas procesā, uzvedības un emocionāla rakstura problēmās izglītības vidē un krīzes situācijās.

Ņemot vērā, ka izglītības iestādēs strādājošie psihologi ir pedagoģiskie darbinieki, viņi var vadīt preventīva un izglītojoša satura nodarbības un pasākumus izglītojamajiem, viņu vecākiem / likumiskajiem pārstāvjiem, pedagogiem un citiem izglītības iestādes darbiniekiem.

Izglītības un skolu psihologu **klienti** ir izglītojamie, izglītojamo vecāki / likumiskie pārstāvji, izglītības iestāžu pedagogi un citi izglītības iestādes darbinieki.

Izglītības un skolu psihologi var būt **nodarbināti** izglītības iestādēs, valsts un pašvaldību iestādēs, piemēram, izglītības iestāžu atbalsta centros, pedagoģiski medicīniskajās komisijās, izglītības pārvaldēs u.tml. Izglītības un skolu psihologi var strādāt arī privātpraksēs, noslēdzot ar izglītības iestādi sadarbības līgumu.

Savu darba pienākumu veikšanai izglītības un skolu psihologiem ir visciešākā

**sadarbība** ar izglītojamo vecākiem, citiem izglītības iestādes speciālistiem –

pedagogiem, logopēdiem, speciālajiem pedagogiem, sociālajiem pedagogiem un

izglītības iestādes administrāciju, kā arī pašvaldības speciālistiem.

**Darba un organizāciju psiholoģija**

Darba un organizāciju psihologi izmanto psihologu profesionālās darbības principus un zinātniski pamatotas psiholoģiskās izpētes metodes organizācijās, darba vidē un darba vietās, lai uzlabotu produktivitāti, drošību, labbūtību / psiholoģisko labklājību, savstarpējās attiecības un darba dzīves kvalitāti. Darba un organizāciju psihologi nodarbojas ar indivīdu emocionālo un izziņas procesu, prasmju un kompetenču, indivīdu un grupu uzvedības izpēti darba vidē, kā arī ar iegūto zināšanu praktisku izmantošanu tajā.

Darba un organizāciju psihologi izmanto psiholoģiskās izpētes metodes indivīdu, grupu un organizāciju izpētei un novērtēšanai, konsultē un sniedz psiholoģisko palīdzību vienā vai vairākos no minētājiem **virzieniem**:

1) organizāciju darba vides analīze un darbinieku optimāla funkcionēšana konkrētā

darba vidē: amatu un darba vietu plānošana no efektīva iekārtu un resursu izmantošanas viedokļa, psihosociālās, tehnoloģiskās un fiziskās vides analīze darba

vietā, stresa un izdegšanas risku analīze un novēršana, profesionālās deformācijas un darba un privātās dzīves līdzsvara jautājumu risināšana u.tml.;

2) atbalsta sniegšana profesionālās pašnoteikšanās procesā – indivīdu profesijas

izvēles un karjeras veicināšana, pamatojoties uz profesionāli nozīmīgu iezīmju,

potenciāla, interešu un motivācijas analīzi no indivīda un organizācijas skatījumiem;

3) veselības veicināšanas preventīvo un profilaktisko pasākumu īstenošana ar mērķi

uzlabot darba drošību un darbinieku efektivitāti;

4) darbinieku individuālā, grupu un kolektīvu darba snieguma uzlabošana –

profesionālas atlases un atestācijas procedūru izstrāde, kandidātu novērtēšana atlases procesā, darbinieku un vadītāju potenciāla, prasmju un kompetenču novērtēšana, indivīdu un grupu mijiedarbības un motivācijas analīze un uzlabošana, darbinieku iesaistes veicināšana, karjeras vadība un pēctecības plānošana u.tml.;

5) organizāciju attīstības veicināšana – organizācijas kultūras izpēte un attīstīšana,

organizāciju pārmaiņu plānošana un vadīšana, dažādības vadīšana organizācijās,

organizācijas dizaina (struktūra, procesi u.tml.) analīze un pilnveidošana, personāla

funkciju un kompetenču audita veikšana u.tml.

Darba un organizāciju psihologi **strādā** valsts, pašvaldību, nevalstiskās un privātās organizācijās, risinot savā kompetencē esošos jautājumus konkrēto organizāciju – darba devēju vajadzībām; konsultē organizācijās un/vai privātpraksē, sniedzot darba un organizāciju psihologu pakalpojumus dažādām organizācijām un/vai privātpersonām; veicot darba un organizāciju psiholoģijas pētījumus un konsultējot par veikto pētījumu rezultātiem un īstenojamiem uzlabojumiem pēc organizāciju pasūtījuma.

Ņemot vērā ikdienas darba specifiku un citu radniecīgu pienākumu īpatsvaru, darba un organizāciju psihologi visbiežāk tiek nodarbināti kā personāla vadības funkcijas veicošie organizāciju darbinieki tādos amatos kā personāla vadības speciālisti vai vadītāji, mācību, novērtēšanas un attīstības speciālisti, atlases projektu vadītāji, personāla konsultanti, personāla vadību biznesa partneri u.c. vai arī kā ārējie konsultanti, kas piedāvā organizācijām ar personāla vadību, darbinieku attīstību vai organizāciju attīstību saistītus risinājumus – pētījumus, konsultācijas, attīstības risinājumus u.tml.

Darba un organizāciju psihologu **klienti** ir fiziskas personas, piemēram, atsevišķi organizāciju darbinieki (organizāciju vadītāji, personāla vadības speciālisti, jebkurš cits no organizācijas darbiniekiem), gan arī fizisku personu grupas vai komandas un darba kolektīvi.

Organizāciju vidē darba un organizāciju psihologi cieši **sadarbojas** ar organizāciju vadītājiem (organizācijas vadītājs un struktūrvienību vai grupu vadītāji), personāla vadības un mācību speciālistiem, darba aizsardzības speciālistiem, ergonomikas speciālistiem, juristiem, kvalitātes vadības speciālistiem.

**Klīniskā un veselības psiholoģija**

Klīniskie un veselības psihologi sniedz visaptverošu palīdzību garīgās / mentālās vai fiziskās veselības, personības, uzvedības un emocionālo problēmu gadījumos, novērtē šo problēmu esamību, izteiktības un smaguma pakāpi.

Klīnisko un veselības psihologu klienti (gan bērni, gan pieaugušie), var būt personas ar dažādām garīgās un fiziskās veselības problēmām, tai skaitā arī psiholoģiska rakstura grūtībām, kuras nepieciešams mazināt vai novērtēt, gan akūtās (krīzes), gan hroniskās situācijās. Klīniskie un veselības psihologi, pamatojoties uz pierādījumiem balstītu praksi, strādājot ar klientu individuāli vai multiprofesionālā komandā, identificē un nosaka klientu psihes funkcionēšanas īpatnības vai esošos adaptācijas traucējumus vai citas klienta piemērošanās grūtības; prognozē un mazina psiholoģiska rakstura problēmas, lai veicinātu klienta labklājību un izaugsmi dažādos dzīves posmos. Klīniskie un veselības psihologi sekmē indivīda, grupas, kopienas un sabiedrības fiziskās un psihiskas veselības saglabāšanu, slimību profilaksi un ārstēšanu. Klīniskie un veselības psihologi izzina tos psiholoģiskos faktorus, kas ir saistīti ar slimību cēloņiem un reakciju uz slimību, slimības uztveri, uzvedību slimības laikā. Šajā profesionālās darbības jomā praktizējošie psihologi pievēršas plaša spektra psihiskās un fiziskās veselības problēmām, klienta psiholoģiskajām grūtībām, tai skaitā psiholoģisko riska faktoru un aizsargājošo resursu identificēšanai un to izmantošana problēmas mazināšanai.

Klīnisko un veselības psihologu galvenie profesionālās darbības **veidi / virzieni** ir:

1) Psiholoģiskās izpētes veikšana, izmantojot zinātniski pamatotas psiholoģiskās

izpētes metodes indivīda kognitīvo, emocionālo, psihosociālo, personības un uzvedības problēmu un resursu identificēšanai:

Psihologa atzinuma sagatavošana pēc pieprasījuma, aprakstot un analizējot izpētes rezultātus, izdarot secinājumus un sniedzot ieteikumus, kā mazināt un risināt identificētās problēmas;

Atgriezeniskās saites sniegšana par psiholoģiskās izpētes rezultātiem un

apkopotajiem ieteikumiem.

2) Psiholoģiskā konsultēšana (bērni, pieaugušie, individuāli, grupās, pāri, ģimenes) dažādu garīgās vai fiziskās veselības, uzvedības un emocionālo problēmu gadījumos, izmantojot pierādījumos balstītas, zinātniski atzītas dažādas psiholoģiskās konsultēšanas un atbalsta metodes;

3) Piedalīšanās multidisciplinārā / multiprofesionālā komandas darbā, lai pārrunātu

darbā ar klientu iegūtos rezultātus (ievērojot ar konfidencialitāti saistītās prasības) un sniegtos ieteikumus, kopīgi izstrādātu rīcības programmu, lai palīdzētu klientiem pārvarēt / mazināt problēmas, kas saistītas ar slimību vai citām psiholoģiskām grūtībām;

4) Psiholoģiskā konsultēšana bērniem, bērnu vecākiem, citiem pieaugušajiem hronisku, smagu saslimšanu gadījumos ar mērķi rast risinājumus identificētajām problēmām; psiholoģiskā atbalsta sniegšana, lai uzlabotu personības emocionālo stabilitāti un veicinātu adaptācijas spējas kopumā, izmantojot dažādas psiholoģiskās konsultēšanas un atbalsta metodes (īpaši to psihologu praksē, kuri strādā ar hroniski vai nedziedināmi slimiem bērniem vai pieaugušajiem un viņu tuviniekiem);

5) Klienta problēmsituācijas risināšanā iesaistīto citu speciālistu konsultēšana par psiholoģijas jautājumiem un sadarbībā ar klientu iegūtajiem rezultātiem, lai rastu vislabāko klienta problēmsituācijas risinājumu, ievērojot psihologa kompetences robežas un psihologa profesionālās darbības ētiskos principus (klīniskās un veselības psiholoģijas jomā strādājošie psihologi sadarbojas ar dažādu specializāciju ārstiem, sociāliem darbiniekiem, sociāliem pedagogiem, pedagogiem, bērnu tiesību aizsardzības speciālistiem, juristiem u.c. atbilstoši videi, kurā strādā);

6) Krīzes intervence, kad nepieciešams novērst īslaicīgās un potenciāli ilglaicīgās

traumas sekas;

7) Psiholoģiskās palīdzības / konsultācijas sniegšana dažādu rehabilitācijas programmu ietvaros;

8) Psiholoģiskās palīdzības / konsultācijas sniegšana dažādu uzvedības korekciju programmu ietvaros.

Klīniskie un veselības psihologi **strādā** ārstniecības un rehabilitācijas iestādēs, krīzes centros, speciālās izglītības iestādēs, ieslodzījuma vietās, glābšanas dienestos, bērnu tiesību aizsardzības iestādēs, pašvaldības iestādēs, piemēram, bāriņtiesās, sociālajos dienestos, kā arī komisijās pie valsts iestādēm, piemēram, Veselības un darbspēju ekspertīzes ārstu valsts komisijā, un pašvaldību iestādēm, piemēram, pedagoģiski medicīniskā komisijā. Klīniskie un veselības psihologi var būt nodarbināti arī privātpraksē. Klīniskais un veselības psihologs var strādāt arī darba vidē, kas nav tiešā veidā attiecināma un pielīdzināma minētajām darba vidēm, taču psihologa darba pienākumi prasa novērtēt klienta kognitīvās, emocionālās, personības, psihosociālās un uzvedības problēmas (vai sniegt atzinumu par to neesamību), to smaguma un dziļuma pakāpi vai arī iestādēs, kurās nepieciešams strādāt ar klientiem, kuriem ir kādas psiholoģiskas grūtības. Visbiežāk psihologa pakalpojumu **pasūtītājs** atkarībā no darbības vides var būt ārsts, ārstniecības, sociālā dienesta vai tiesībsargājošās iestādes vadītājs, bērna vecāks / likumiskais pārstāvis, pedagogs vai arī pieaugušais klients.

Klīnisko un veselības psihologu **klienti** ir fiziskas personas (bērni un pieaugušie, pāri vai ģimenes) ar esošām dažādām psihiskās un fiziskās veselības problēmām vai jautājumiem, dažādām psiholoģiskām grūtībām, tai skaitā indivīdi, kas pārdzīvo psiholoģiska rakstura grūtības saslimšanu gadījumos, kā arī krīzes vai traumatiskas pieredzes situācijās.

Klīniskie un veselības psihologi piedalās multidisciplinārās / multiprofesionālās komandās un **sadarbojas** ar dažādu specializāciju ārstiem, sociāliem darbiniekiem, sociāliem pedagogiem, pedagogiem, bērnu tiesību aizsardzības speciālistiem, juristiem u.c. atbilstoši videi, kurā strādā, lai risinātu klienta garīgās / mentālās vai fiziskās veselības, personības, uzvedības un emocionālās problēmas.

**Juridiskā psiholoģija**

Juridiskā psiholoģija ir joma, kas vērsta uz psiholoģisko principu piemērošanu tiesību sistēmā un tās mijiedarbību ar indivīdiem. Juridiskā psiholoģija pēta indivīda vai grupas psiholoģiskās darbības īpatnības un likumsakarības jomās, kurās ar tiesībām tiek regulētas attiecības – tiesiskā regulējuma jomā un juridiskās darbības jomā. Juridiskā psihologa uzdevums ir nodrošināt tiesībsargājošās institūcijas un dažādos juridiskajos procesos iesaistītās personas ar zinātniski pamatotu, objektīvu, vispusīgu psiholoģisko jautājumu izpratni un risināšanu, pārzinot juridisko procesu kārtību, juridisko terminoloģiju un psihologa darbības tiesiskās sekas.

Galvenie **profesionālās darbības virzieni / veidi** ir psiholoģiskā izpēte, psihologa atzinuma sagatavošana, psiholoģiskā konsultēšana individuāli un grupā (piemēram, uzvedības korekcijas gadījumos), psiholoģiskās palīdzības sniegšana individuāli un grupā (piemēram, kritisko incidentu stresa menedžments).

Pēc papildus speciālu zināšanu un prasmju apgūšanas juridiskais psihologs var veikt psiholoģisko riska faktoru novērtēšanu sabiedrības vai indivīda apdraudējuma gadījumos (piemēram, atkārtota noziedzības riska izvērtēšana), piedalīties izmeklēšanas darbā un tiesas procesā kā speciālists (piemēram, nepilngadīgo nopratināšana ar psihologa starpniecību), sniegt atbalstu tiesībsargājošām iestādēm sabiedriskās drošības un kārtības nodrošināšanā (piemēram, krīzes pārrunu vešana), kā arī noziedzības novēršanā.

Juridiskais psihologs profesionālo darbību veic **vidē,** kas nodarbojas ar tiesiskā regulējuma nodrošināšanu sabiedrībā (piemēram, policijā, prokuratūrā, tiesā, bāriņtiesā, tiesu ekspertīžu iestādē, ieslodzījuma vietā, probācijas dienestā). Juridiskā psihologa **klienti** ir fiziskas personas vai personu grupas tiesiskā regulējuma ietvaros (aizdomās turētie, apsūdzētie, apcietinātie, notiesātie, liecinieki, cietušie, personas, kuras savstarpējas domstarpības risina juridiskā ceļā, profesionāļi, kas darbojas tiesiskā regulējuma un juridiskajā darbības jomā) un viņu tuvinieki. **Pasūtītāji** ir tiesībsargājošās institūcijas un citas institūcijas, kas iesaistītas tiesiskā regulējuma nodrošināšanā.

**Konsultatīvā psiholoģija**

Konsultatīvā psiholoģija ir psiholoģijas profesionālās darbības joma, kuru raksturo (konsultatīvais) darbs ar labi funkcionējošiem klientiem, kuriem nav izteiktas psiholoģiskās problēmas un garīgās veselības problēmas vai saslimšanas.

Bieži vien šie klienti vēršas pie konsultatīvā psihologa ar personības pašizpratnes un izaugsmes problēmām.

Konsultatīvajā psiholoģijā strādā ar emocionālām un sociālām grūtībām, kas saistītas ar dažādām ikdienas dzīves situācijām, darbu, mācībām skolā / studijām

augstskolā un fizisko veselību, savstarpējām attiecībām ar citiem cilvēkiem, ar ko

cilvēki sastopas gan kā indivīdi, gan kā ģimenes locekļi, gan kā dažādu grupu un

organizāciju pārstāvji dažādos savas dzīves posmos visās vecuma grupās. Tātad, tās

var būt savstarpējo attiecību problēmas (pārī, ģimenē, grupā), kā arī sociālās adaptācijas grūtības dažādās dzīves situācijās. Konsultatīvās psiholoģijas darbs ir

fokusēts / centrēts uz klienta labklājību un profilaksi nevis psihopataloģiju.

**Darbības virzieni**. Konsultatīvais psihologs klientam (individuāli vai grupā) sniedz psiholoģisku palīdzību, tostarp kā risināt visdažādākās ikdienas problēmas, sniedzot atbalstu personiskajā, attiecību, darba, karjeras vai izglītības jautājumos, kā arī palīdz pārvarēt situācijas, kas prasa jaunus resursus, veicinot personības attīstību, piemēram, tādās situācijās kā šķiršanās, zaudējumi, personības krīzes, karjeras izvēle, sarežģījumi attiecībās, starppaaudžu konflikti, atkarības problēmas, grūtības iekļauties kolektīvā / grupā, adaptācijas grūtības dzīves pārmaiņām u.c. Tas ir daudzlīmeņu darbs ar cilvēka jūtām, domām, uzvedību, aptverot viņa pieredzi, tagadni un nākotni, ar mērķi sniegt psiholoģisku informāciju, atbalstīt un palīdzēt klientam saprast viņa dzīves telpā notiekošo un sasniegt izvirzīto mērķi, pamatojoties uz apzinātu izvēli emocionālu vai ar savstarpējām attiecībām saistītu problēmu risināšanā, kā arī aktivizēt klienta resursus. Konsultatīvie psihologi sniedz psiholoģisku palīdzību cilvēkiem, kas pārdzīvo fiziskas, emocionālas problēmas, lai uzlabotu viņu labklājības izjūtu, samazināt distresa līmeni un atrisināt krīzes, uzlabot grupas dalībnieku personisko funkcionēšanu un starppersonu attiecības.

Konsultatīvie psihologi savas jomas un kompetences ietvaros veic aptverošu

situācijas un klienta grūtību novērtēšanu (piemēram, distresa līmeni / komunikācijas grūtības, uzsākot konsultēšanas procesu), psiholoģiski izglīto klientu, palīdz izstrādāt stratēģijas minēto grūtību pārvarēšanai, veicinot klienta attīstību un izaugsmi.

Konsultatīvie psihologi neveic psiholoģisko izpēti un nesagatavo psihologa atzinumu par personas psiholoģisko izpēti (novērtēšanu).

Konsultatīvo psihologu **klienti** var būt atsevišķi indivīdi, grupas (ieskaitot pārus un ģimenes).

Konsultatīvie psihologi galvenokārt **strādā** privātpraksēs, valsts, pašvaldības vai nevalstiskās organizācijās, konsultatīvajos dienestos, kas sniedz pakalpojumus atsevišķiem indivīdiem, ģimenēm, grupām, organizācijām.

Konsultatīvo psihologu darba vide var būt slimnīcas, sociālais dienests, krīžu centri,

nevalstiskās organizācijas, profesionālā atbalsta un orientācijas centri, rehabilitācijas centri.

Konsultatīvie psihologi savas kompetences robežās var sadarboties un sniegt

konsultācijas ar izglītības iestāžu speciālistiem, juristiem, psihiatriem,

neirologiem, ģimenes ārstiem, bērnu tiesību aizsardzības speciālistiem, sociāliem

darbiniekiem, karjeras konsultantiem, psihologiem, kas strādā citās profesionālās darbības jomās.

**Militārā psiholoģija**

Militārā psiholoģija ir psihologu profesionālās darbības joma, kurā, ņemot vērā aizsardzības nozares un militārā dienesta specifiku, psiholoģijas teorijas un profesionālās darbības praktiskās metodes tiek izmantotas militārā kontekstā.

Militārā psiholoģija ir starpdisciplināra, un militārie psihologi savā darbā izmanto klīniskās un veselības, sociālās, darba un organizācijas, ģimenes un konsultatīvās psiholoģijas teorijas un praktiskā darba metodes.

Militārais psihologs piedalās militārās vienības aktivitātēs, kas saistītas ar kopējiem militārās vienības mērķiem un uzdevumiem, darba / dienesta pilnveides pasākumiem, kā arī citām militārās vienības specifikai atbilstošām aktivitātēm, ievērojot psihologa ētikas principus.

Militārās psiholoģijas mērķis ir atbalstīt aizsardzības nozari, veicot profesionālu psiholoģiskās izpētes, psiholoģiskās konsultēšanas un mācību darbu militārajās vienībās, lai veicinātu personālsastāva psiholoģisko gatavību efektīvi pildīt aizsardzības nozares uzdevumus.

**M**ilitārie psihologi savus profesionālos pienākumus veic Valsts aizsardzības nozares pakļautībā esošās struktūrās, galvenokārt militārās vienībās.

**Klienti:** militāro psihologu klienti ir aizsardzības nozarē strādājošas amatpersonas un fiziskas personas, kuras ir saistītas ar aizsardzības nozarē strādājošām personām. Psiholoģiskais atbalsts tiek sniegts gan individuāli, gan grupā, kā arī tiek nodrošinātas pāru konsultācijas. Krīzes situācijās militārie psihologi sniedz atbalstu karavīru tuviniekiem.

**Pasūtītājs:** militāro vienību un apakšvienību komandieri vai paši klienti.

**Sadarbība:** savas kompetences ietvaros militārie psihologi sadarbojas ar militāro vienību un apakšvienību komandieriem, militāro vienību ārstniecības personām un citām personām, kas ir tieši iesaistītas konkrētas problēmsituācijas risināšanā. Militārie psihologi sadarbojas arī ar citām valsts un pašvaldību institūcijām.

Jomu aprakstā izmantoti Psihologu likuma komentāri, Rīga: Tiesu namu aģentūra, 2018